**Prednosti i nedostaci upotrebe samougrađujućih betona u savremenoj građevinskoj praksi**

Van. prof. dr Aleksandar Savić, dipl.građ.inž.

**Sažetak predavanja:** Samougrađujući betoni razvijeni su u drugoj polovini prošlog veka kao odgovor na probleme u vezi sa ugrađivanjem betona na gradilištu. Kao betoni koji se ugrađuju bez potrebe za posebnim sredstvima za ugrađivanje, samo pod dejstvom sopstvene težine, a posedujući odgovarajuća svojstva robusnosti, pokretljivosti i otpornosti na segregaciju, ovi betoni smatraju se najboljim izborom kod postupaka gde je potrebno: povećati brzinu ugradnje betona, izbeći upotrebu tradicionalne opreme za ugradnju betona, prevazići nedostatke u vezi sa obučenošću ljudskih resursa, postići visok nivo završne obrade površina betona i povećati trajnost izvedenih armiranobetonskih konstrukcija. Od tada su, pre svega zahvaljujući razvoju hemijskih dodataka, samougrađujući betoni postali deo asortimana većine postrojenja za proizvodnju betona. Međutim, uprkos svim svojim prednostima, evidentno je da primena samougrađujućih betona prilikom izvođenja objekata na gradilištu ostaje u skromnim granicama. Razlozi za to biće diskutovani na predavanju, a mogu se naći u specifičnom sastavu samougrađujućih betona, koji je teško postići i održati u realnim uslovima, kao i u posebnim zahtevima koji se postavljaju pred sve aktere uključene u postupak proizvodnje, transporta, ugradnje i nege samougrađujućih betona na gradilištu.